CELEX: 32017D2221
Language: ro
Date: 2017-11-30 00:00:00
Title: Decizia de punere în aplicare (UE, Euratom) 2017/2221 a Comisiei din 30 noiembrie 2017 de modificare a Deciziei 2005/820/CE, Euratom de autorizare a Republicii Slovace să utilizeze statistici pentru anii anteriori penultimului an și să utilizeze anumite estimări aproximative pentru calculul bazei resurselor proprii TVA [notificată cu numărul C(2017) 7856]

2.12.2017   
            
            
               RO
            
            
               Jurnalul Oficial al Uniunii Europene
            
            
               L 318/31
            
         DECIZIA DE PUNERE ÎN APLICARE (UE, Euratom) 2017/2221 A COMISIEI
   din 30 noiembrie 2017
   de modificare a Deciziei 2005/820/CE, Euratom de autorizare a Republicii Slovace să utilizeze statistici pentru anii anteriori penultimului an și să utilizeze anumite estimări aproximative pentru calculul bazei resurselor proprii TVA
   
      
         [notificată cu numărul C(2017) 7856]
      
   
   (Numai textul în limba slovacă este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Tratatul de instituire a Comunității Europene a Energiei Atomice,
   având în vedere Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (1), în special articolul 6 alineatul (3) a doua liniuță,
   după consultarea Comitetului consultativ privind resursele proprii,
   întrucât:
   
               (1)
            
            
               În temeiul articolului 390 din Directiva 2006/112/CE a Consiliului (2), în conformitate cu condițiile aplicate în Slovacia la data aderării sale, acest stat membru poate să continue să scutească transportul internațional de pasageri, astfel cum este menționat în anexa X partea B punctul 10 din directiva respectivă, atât timp cât aceeași scutire se aplică în oricare dintre statele membre care făceau parte din Comunitate la 30 aprilie 2004. Conform articolului menționat, aceste operațiuni trebuie luate în considerare la stabilirea bazei resurselor proprii provenite din taxa pe valoarea adăugată (TVA).
            
         
               (2)
            
            
               Prin articolul 2a din Decizia 2005/820/CE, Euratom a Comisiei (3), Slovacia a fost autorizată să utilizeze un procent fix din baza intermediară pentru operațiunile menționate în anexa X partea B punctul 10 din Directiva 2006/112/CE cu privire la transportul de persoane.
            
         
               (3)
            
            
               Din ultima inspecție privind resursele proprii provenite din TVA a reieșit că autorizarea de a utiliza o metodă simplificată pentru calculul operațiunilor menționate în anexa X partea B punctul 10 din Directiva 2006/112/CE se baza pe date incorecte și incomplete. Acest lucru a fost, de asemenea, confirmat de autoritățile slovace în observațiile lor oficiale cu privire la raportul de inspecție. În cazul în care Comisia ar fi fost în posesia unor date corecte și complete, aceasta nu ar fi autorizat Slovacia să utilizeze estimări aproximative privind transportul de persoane pentru perioada 20142020, întrucât rezultatul era prea instabil. Prin urmare, este necesar să se elimine retroactiv articolul 2a din Decizia 2005/820/CE, Euratom. Fără a aduce atingere abrogării articolului 2a din Decizia 2005/820/CE, Euratom, Slovacia poate utiliza în continuare autorizarea acordată în temeiul articolului 2 din Decizia 2005/820/CE, Euratom în ceea ce privește operațiunile prevăzute în anexa X partea B punctul 10 din Directiva 2006/112/CE.
            
         
               (4)
            
            
               Prin urmare, Decizia 2005/820/CE, Euratom trebuie modificată în consecință,
            
         ADOPTĂ PREZENTA DECIZIE:
   Articolul 1
   Articolul 2a din Decizia 2005/820/CE, Euratom se elimină.
   Articolul 2
   Prezenta decizie se adresează Republicii Slovace.
   Articolul 3
   Prezenta decizie se aplică de la 27 noiembrie 2014.
   
      Adoptată la Bruxelles, 30 noiembrie 2017.
      
         
            Pentru Comisie
         
         Günther OETTINGER
         
            Membru al Comisiei
         
      
   
   
      (1)  JO L 155, 7.6.1989, p. 9.
   
      (2)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).
   
      (3)  Decizia 2005/820/CE, Euratom a Comisiei din 21 noiembrie 2005 de autorizare a Republicii Slovace să utilizeze statistici pentru anii anteriori penultimului an și să utilizeze anumite estimări aproximative pentru calculul bazei resurselor proprii provenite din TVA (JO L 305, 24.11.2005, p. 41).